KIRJALLINEN KYSYMYS E-0368/00

esittäjä(t): Benedetto Della Vedova (TDI) komissiolle

(14. helmikuuta 2000)

Aihe: Monopoliasemassa olleen italialaisen valtionyhtiön ENEL S.p.A.:n sähköntuotantokapasiteetin luovutus

Italian hallitus on yksityistänyt ja vapauttanut hitaasti sähköalan toimintaa ja se päätti hiljattain, osake-enemmistön omistavana osakkaana ja alan määräysten mukaisesti, irrottaa yhtiöstä 21 tuotantolaitosta, joiden tuotantokapasiteetti on kokonaisuudessaan 15 000 megawattia (noin neljäsosa Enelin tuotantokapasiteetista) ja siirtää ne kolmeen uuteen yhtiöön, joita ovat Eurogen S.p.A., Elettrogen S.p.A. ja Interpower S.p.A.

Hallitus hyväksyi 25. tammikuuta 2000 päätöksen, jonka mukaan luovutuksen näille kolmelle yhtiölle olisi tapahduttava. Tämän päätöksen mukaisesti luovutuksen yksityisille yhtiöille on tapahduttava Enelin hoitamien yksityisten neuvottelujen pohjalta, talous- ja teollisuusministeriön valvonnassa ja neuvoa-antavan yksityistämiskomitean avustuksella.

Italian hallitus olisi voinut paremman asiantuntemuksen ja tehokkuuden takaamiseksi järjestää kansainvälisen tarjouskilpailun tai myydä sähkötuotantonsa pörssissä. Tällä tavoin oltaisiin voitu löytää sellaisia italialaisia ja ulkomaalaisia ostajia, jotka pystyvät hoitamaan paremmin yksityistettyjä yhtiöitä ja jotka olisivat olleet valmiita maksamaan korkeamman hinnan.

Eikö komission mielestä Italian hallitus ole toiminut tavalla, joka osoittaa, että se haluaa valvoa yhtiöiden omistusrakenteita kotimaisilla sähkömarkkinoilla, mikä on EU:n kilpailupolitiikkaa, pääomien vapaata liikkuvuutta ja kuluttajien oikeuksia koskevien määräysten vastaista?

Eikö Italian hallituksen toimintatapa tähtää siihen, että Enelin annetaan käyttää määräävää asemaansa väärin, mikä on EY:n perustamissopimuksen 82 artiklan b kohdan vastaista, jossa kielletään tuotannon, markkinoiden tai teknisen kehityksen rajoittaminen kuluttajien vahingoksi eli sellaisten menetelmien käyttö, joilla pyritään estämään ns. ei-toivottujen kilpailijoiden pääsy markkinoille?

Mario Montin komission puolesta antama vastaus

(31. maaliskuuta 2000)

Komissio on tutkinut Italian valtiovarainministerin 25. tammikuuta 2000 antaman asetuksen, jossa määritellään Italian valtiollisen sähköyhtiön (ENEL) tuotantolaitosten myynnin yksityiskohdat.

Komissio on esittänyt täsmällisen kantansa pääoman vapaaseen liikkuvuuteen ja sijoittautumisvapauteen tiedonannossaan yhteisön sisäisiä investointeja koskevista oikeudellisista näkökohdista(1). Komissio on suhtautunut epäillen joihinkin yksityistämislainsäädännön piirteisiin Italiassa sekä muutamissa muissa jäsenvaltioissa. Useat parhaillaan Euroopan yhteisöjen tuomioistuimen käsiteltävänä olevat asiat (Italian osalta C-58/99) kertovat komission suhtautumisesta. Näissä riita-asioissa on yleensä ollut kyse erityisvaltuuksien varaamisesta valtiolle yhtiöissä, jotka on yksityistetty tai joita ollaan parhaillaan yksityistämässä, tai ulkomaalaisomistuksen nimenomaisesta rajoittamisesta. Mikäli yhteisön sääntöjä pääoman vapaasta liikkuvuudesta ja sijoittautumisvapaudesta sekä tiedonannossa esitettyjä yhteisöjen tuomioistuimen oikeuskäytännön periaatteita noudatetaan, pääoman liikkeiden vapaus ja sijoittautumisvapaus eivät komission mielestä edellytä määräyksiä siitä, miten yksityistäminen tarkkaan ottaen on järjestettävä, tai jos se tapahtuu julkisella tarjousmenettelyllä, siitä kenelle jäsenvaltio päättää tietyn yhtiön myydä. Jos pääoman liikkuvuutta rajoittavia päätöksiä kuitenkin tehdään, on niiden täytäntöönpanossa otettava huomioon neljä oikeuskäytännössä asetettua ehtoa: niitä on toteutettava syrjimättömällä tavalla, niiden on oltava välttämättömiä yleisen edun vuoksi, niiden on oltava sopivia takaamaan saavutettavien tavoitteiden toteutus ja niitä on toteutettava ainoastaan siinä määrin, mikä on välttämätöntä tavoitteiden saavuttamiseksi.

Komissio on arvioinut asetuksen yhteisön kilpailusääntöjen kannalta ja todennut ennen kaikkea, että käytetystä menettelystä riippumatta uusille toimijoille annetaan mahdollisuus saada haltuunsa tuotantokapasiteettia, joka tähän asti on ollut ENELin hallussa. Asetuksen perimmäinen tarkoitus on siis avata sähköntuotantomarkkinat uusille kilpailijoille. Kyseessä on näin ollen kilpailua edistävä toimenpide.

Arvoisa parlamentin jäsen pelkää, että hallituksen valitseman myyntitavan vuoksi ENEL voi käyttää hyväkseen määräävää asemaansa. Tällaisesta ei komission mielestä kuitenkaan ole tällä hetkellä mitään merkkejä näkyvissä.

(1) EYVL C 220, 19.7.1997.